**MEGÁLLAPODÁS**

*„Önkormányzati tulajdonú ingatlanok bérbeadhatóságát elősegítő beruházások kivitelezése” tárgyú bonyolítói szerződés megszüntetéséről,*

*Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága …/2024 (VI.04.) számú határozata alapján*

amely létrejött egyrészről:

**Budapest Főváros VII. kerület Erzsébetváros Önkormányzata** (1073 Budapest, Erzsébet krt. 6.; adószám: 15735708-2-42; statisztikai számjel:15735708-8411-321-01; törzskönyvi azonosító száma: 735704; képviseli: **Niedermüller Péter polgármester**)mint Megbízó (a továbbiakban: **Megbízó**),

másrészről:

**az EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság** (1071 Budapest, Damjanich utca 12.; adószám: 12194528-2-42; Cégjegyzékszám:01-10-043258; Pénzforgalmi számlaszám: K&H Bank Zrt. 10404072-0003 3584-00000007; képviseli: **dr. Halmai Gyula vezérigazgató)** mint Megbízott (a továbbiakban: **Megbízott**

– együttes említésük esetén: **Felek**) – között alulírott napon és helyen az alábbi feltételek szerint:

1. **A Megállapodás tárgya**
   1. A Felek között „Önkormányzati tulajdonú ingatlanok bérbeadhatóságát elősegítő beruházások kivitelezése” tárgyában 2023.12.14-én bonyolítói szerződés (a továbbiakban: „**Szerződés**”) jött létre.
   2. A Felek egyezően rögzítik, hogy a Szerződés terhére teljesítés és kifizetés nem történt, ezért elszámolási kötelezettség egyik Felet sem terheli.
   3. A Felek rögzítik, hogy a jelen Megállapodás aláírásával, 2024. június 4. napi hatállyal a Szerződést – az abban foglaltakra, és a Ptk. 6:3. § e) pontjában foglalt rendelkezésére figyelemmel – közös megegyezéssel megszüntetik.
   4. A jelen Szerződésben tett nyilatkozataikat a Felek arra tekintettel teszik meg, mivel egymással új szerződést kívánnak kötni más önkormányzati tulajdonú ingatlanok bérbeadhatóságát elősegítő beruházások kivitelezésével kapcsolatban.
   5. A Felek rögzítik, hogy a Szerződés megszüntetésével a Szerződés megszűnik.
   6. A Felek kijelentik, hogy egymással szemben a Szerződésből eredően, avagy a jelen Megállapodással kapcsolatban semminemű jogcímen követelésük nem áll fenn, egymással szemben igényt/követelést semmilyen jogcímen (így különösen, de nem kizárólag kár, költség, elmaradt haszon, kötbér, sérelemdíj, stb.) nem támasztanak, a Szerződés vonatkozásában elszámolási kötelezettség egyik Felet sem terheli.
2. **A Felek nyilatkozatai**
   1. A Felek kijelentik, hogy
3. a jelen Megállapodás aláírására és teljesítésére teljes jogkörrel rendelkeznek;
4. nincs tudomásuk olyan tényről vagy körülményről, amely a jelen Megállapodás érvényességét vagy hatályát részben vagy egészben érinthetné.
   1. A Felek kijelentik, hogy a Szerződés teljesítésével kapcsolatban tudomásukra jutott Titkot a jelen Megállapodás aláírását követően is korlátlan ideig megőrzik, ezen kötelezettségük megsértése polgári jogi és büntetőjogi felelősségre vonást eredményezhet.
5. **Vegyes rendelkezések**
   1. A jelen Megállapodás a Felek teljes megállapodását jelenti, és a Felek bármely korábbi, a Megállapodás tárgyával kapcsolatos bármely írásbeli vagy szóbeli korábbi nyilatkozata, kijelentése vagy megállapodása hatályát veszti a Megállapodás aláírásával.
   2. A Felek a jelen Megállapodás aláírásával egyidejűleg kijelentik, hogy a jelen Megállapodást szabad akaratukból, minden kényszer és/vagy fenyegetés nélkül, a jelen Megállapodásban meghatározott kötelezettségek ismeretében kötötték meg.
   3. Amennyiben a jelen Megállapodás bármely rendelkezését valamely hatáskörrel és illetékességgel rendelkező bíróság vagy más hatóság érvénytelennek nyilvánítja, akkor az ilyen rendelkezés érvénytelensége nem eredményezi a teljes Megállapodás érvénytelenségét. Az érvénytelenséggel nem érintett részek érvényben maradnak, kivéve, ha az érvénytelen vagy annak minősített rendelkezések nélkül a Felek a Megállapodást egyáltalán nem kötötték volna meg.
   4. A Felek a Ptk. 6:98. § (1) és (2) bekezdésére tekintettel a jelen Megállapodás megtámadásának jogáról – különösen, de nem kizárólag a tévedésre, megtévesztésre, kényszerre, fenyegetésre, valamint a feltűnő értékaránytalanságra hivatkozással történő megtámadásra – kifejezetten és visszavonhatatlanul lemondanak
   5. A jelen Megállapodásra és annak értelmezésére, illetve a Megállapodásban nem szabályozott kérdésekre a Szerződés és *a Polgári Törvénykönyvről szóló 2013. évi V. törvény* rendelkezései, valamint az egyéb vonatkozó jogszabályok és más előírások irányadók.

A Felek a jelen Megállapodást, mint akaratukkal mindenben megegyezőt, helybenhagyólag 5 (öt) magyar nyelvű példányban aláírták, amelyből 3 példány a Megbízót, 2 példány a Megbízottat illeti.

Budapest, a 2024. ……………………….

|  |  |
| --- | --- |
| ……………………………….. | ……………………………… |
| **Budapest Főváros VII. kerület**  **Erzsébetváros Önkormányzata**  Niedermüller Péter polgármester  Megbízó | **EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság**  Dr. Halmai Gyula vezérigazgató  Megbízott |

Jogilag ellenőrizte: Pénzügyi ellenjegyzés:

………………………… …………………………

Tóth János Nemes Erzsébet

jegyző Pénzügyi Iroda vezetője